Med ingredienser som en svensknøgle, to ringgaffelnøgler, en papegøjetang og en række kup mod pengeskabe vækker anklageskriftet minder om et manuskript til en film med Olsen Banden, når retten i Aalborg mandag tager fat på en sag om indbrud og indbrudsforsøg i Aalborg og i Skagen i 2020 og 2021. På anklagebænken er det også tre mænd, der tager plads - dog ikke Benny, Egon og Kjeld , men tre mænd på 30, 33 og 37 år med rumænsk baggrund. Anklageskriftet er desuden alt andet end et manuskript til en gemytlig gammel dansk komedie. Mændene er nemlig tiltalt for flere indbrud og indbrudsforsøg med pengeskabe som mål - blandt andet på restauranter og i butikker i Aalborg og Skagen. Større kup i Skagen Det mest indbringende kup gik ud over et supermarked i Skagen 25. juni sidste år, hvor de tre mænd er tiltalt for at have brudt ind og stjålet 165.700 kroner samt cirka 5.000 kroner i Euro. Pengene var ifølge anklageskriftet anbragt i flere forskellige pengeskabe. Et af de andre indbrud går også tilbage til juni sidste år, hvor målet var en restaurant i Aalborg. Her løb gerningsmændene med hele pengeskabet, der i sig selv havde en værdi af 13.000 kroner. I pengeskabet var der cirka 30.000 kroner i kontanter, og derudover løb tyvene også med cirka 3.000 kroner i byttepenge fra to kasseapparater. Noget tilsvarende gik 15. juni sidste år ud over en butik i Skagen. Her havde pengeskabet i sig selv en værdi af godt 2600 kroner, men det indeholdt samtidig omkring 26.000 kroner i kontanter. Gaffelnøgler og papegøjetang Anklagerne mod de tre mænd omfatter en lang række andre indbrud og indbrudsforsøg, ligesom to af dem er tiltalt for at have misbrugt et Mastercard et stort antal gange, efter at kortet var blevet stjålet ved et indbrud, som de tre mænd også er tiltalt for at stå bag. Kortmisbruget drejer sig om mange, men forholdsvis små beløb. Episoden, hvor der gik totalt Olsen Banden i den med svensknøgle, gaffelnøgler og papegøjetang, går tilbage til 9.-10. september 2020, hvor de tre mænd er tiltalt for at have begået indbrud i en restaurant i det sydvestlige Aalborg. Her er de tiltalt for at have stjålet godt 18.000 kroner fra et pengeskab. De tre mænd sidder varetægtsfængslet. Det fremgår ikke før retssagens start, hvordan de forholder sig til anklagerne.
Tre mænd er tiltalt for en lang række indbrud og indbrudsforsøg, hvor de ifølge politiet er gået efter pengeskabe.